Alexei Navalny, il-Kap tal-Oppożizzjoni Russa u kritiku prominenti tal-President tar-Russja Vladimir Putin, jinsab fi triqtu lura Moska għall-ewwel darba mindu hu kważi tilef ħajtu b'kaġun ta' attakk b'kimika li tattakka lin-nervatura tal-ġisem. L-attakk seħħ f'Awwissu, meta Navalny ħassu ħażin fuq ajruplan li kien qed iwasslu minn Tomsk (fis-Siberja) lejn Moska. Waqt l-eqqel tad-drama, il-pilota tal-ajruplan kien ivvjaġġa lejn il-belt ta' Omsk, minfejn Navalny, eventwalment, ittieħed lejn il-Ġermanja għall-kura, waqt li fix-xifer li jitlef ħajtu. Intant, Navalny qaleb għall-aħjar u f'Settembru hu ħareġ mill-isptar, f'Berlin, fejn seta' ikompli jirkupra mill-effetti tal-attakk. Alexei Navalny qatt ma baqa' lura mill-akkużi fir-rigward tal-Kremlin ta' Moska u li qed jixlih b'attentat fuq ħajtu. Il-ġurnalisti investigattivi qablu ma' din l-allegazzjoni waqt li l-Gvern Russu qed jiċħad bil-qawwa kollha li kien ipprova jelimina lill-Kap tal-Oppożizzjoni. Il-Kremlin, fuq kollox, ċaħad li 'il-President Putin ordna personalment l-attakk bin- nerve agent fuq Navalny'. Fl-aħħar sigħat issemmiet il-possibbiltà li Navalny jispiċċa arrestat mar-ritorn tiegħu f'Moska, bil-Kap tal-Oppożizzjoni jappella lill-partitarji biex jiltaqgħu miegħu 'ladarba jinżel mill-ajruplan'. Fil-fatt, eluf ta' nies esprimew ir-rieda li 'imorru jilqgħu lil Navalny' permezz ta' paġna li twaqqfet fuq Facebook. L-awtoritajiet Russi, intant, wissew li Navalny 'jista' jispiċċa l-ħabs' wara li hu ma rispettax deadline tas-servizzi tal-ħabs (fir-Russja) biex hu jippreżenta ruħu f'uffiċċju partikulari f'Moska. Min-naħa tiegħu Navalny allega li Putin 'għamel minn kollox biex iżommu milli jirritorna r-Russja' u li l-President 'ivvinta każi ġodda bil-ħsieb li hu (Navalny) jispiċċa l-ħabs mill-ġdid'.